b'\n_START_ARTICLE_\nLyman Louis Lemnitzer\n_START_SECTION_\n\xc5\xbdivljenjepis\n_START_PARAGRAPH_\nLemnitzer je 1920 diplomiral na West Pointu in bil istega leta povi\xc5\xa1an v poro\xc4\x8dnika in dodeljen obalni artileriji._NEWLINE_1921 je kon\xc4\x8dal \xc5\xa1olanje na Coast Artillery School; sprva je slu\xc5\xbeil na Rhode Islandu in Filipinih. Med letoma 1926 in 1930 je bil in\xc5\xa1truktor na West Pointu in med 1934 ter 1935 ponovno na Filipinih. 1936 je diplomiral na Command and General Staff School in nato postal in\xc5\xa1truktor v Coast Artillery School; to dol\xc5\xbenost je opravljal do 1939. 1940 je diplomiral na Army War College in bil preme\xc5\xa1\xc4\x8den kot \xc5\xa1tabni \xc4\x8dastnik v razli\xc4\x8dne obalnoartilerijske enote. Maja 1941 je bil preme\xc5\xa1\xc4\x8den v general\xc5\xa1tab Kopenske vojske ZDA (Washington, D.C.), kjer je delal v Oddelku za vojne na\xc4\x8drte in \xc5\xa0tabu kopenskih sil KOV ZDA._NEWLINE_Junija 1942 je postal poveljnik 34. protiletalske brigade, toda kmalu je bil preme\xc5\xa1\xc4\x8den v London kot pomo\xc4\x8dnik na\xc4\x8delnika \xc5\xa1taba pri Poveljni\xc5\xa1tvu zavezni\xc5\xa1kih sil, kjer je slu\xc5\xbeil pod Eisenhowerjem. Sodeloval je pri na\xc4\x8drtovanju operacije Bakla, nakar je februarja 1943 ponovno prevzel poveljstvo 34. protiletalske brigade in jo vodil na za\xc4\x8detku operacije Krepak. Junija 1943 je postal namestnik na\xc4\x8delnika \xc5\xa1taba 15. armadne skupine; tu je slu\xc5\xbeil pod poveljstvom generala sira Alexandra. Decembra 1944 je sledil Alexandru, ko je le-ta postal feldmar\xc5\xa1al in Vrhovni zavezni\xc5\xa1ki poveljnik v Mediteranu._NEWLINE_Od novembra 1945 do avgusta 1947 je bil predstavnik kopenske vojske ZDA pri Strate\xc5\xa1kem nadzornem odboru pri Zdru\xc5\xbeenem \xc5\xa1tabu OS ZDA in nato do oktobra 1949 namestnik komandanta National War College_NEWLINE_Po enoletnem slu\xc5\xbeenju kot direktor Pisarne za voja\xc5\xa1ko pomo\xc4\x8d pri DODu je pri 51. letih opravil padalsko urjenje in postal poveljnik 11. zra\xc4\x8dnoprevozne divizije (Fort Campbell, Kentucky)._NEWLINE_Novembra 1951 je bil poslan v Korejo, kjer je prevzel poveljstvo 7. pehotne divizije. Avgusta 1952 je bil imenovan za namestnika na\xc4\x8delnika KOV ZDA za na\xc4\x8drtovanje in raziskave._NEWLINE_Marca 1955 je postal Poveljnik sil Kopenske vojske ZDA na Daljnem vzhodu in poveljnik 8. armade. Junija istega leta je postal Poveljnik Daljnovzhodnega poveljni\xc5\xa1tva ZDA, poveljnik Poveljni\xc5\xa1tva OZN in guverner otoka Rjuku. Julija 1957 je postal Na\xc4\x8delnik General\xc5\xa1taba Kopenske vojske ZDA; to je opravljal do septembra 1960, ko je postal na\xc4\x8delnik Zdru\xc5\xbeenega \xc5\xa1taba oboro\xc5\xbeenih sil ZDA. Lemnitzer je leta 1962 vodil pripravljanje kontroverznih na\xc4\x8drtov za neizpeljano operacijo Northwoods; predlagan (in zavrnjen) na\xc4\x8drt za diskreditacijo Castrovega re\xc5\xbeima in ustvarjanje podpore javnega mnenja za voja\xc5\xa1ko akcijo proti Kubi z insceniranimi protiameri\xc5\xa1kimi incidenti._NEWLINE_Novembra 1962 je postal poveljnik Evropskega poveljstva Zdru\xc5\xbeenih dr\xc5\xbeav in januarja 1963 Vrhovni poveljnik zavezni\xc5\xa1kih sil za Evropo. Julija 1969 se je upokojil._NEWLINE_1975 ga je predsednik ZDA Gerald Ford imenoval v komisijo za preu\xc4\x8ditev doma\xc4\x8dih aktivnostih CIE. Umrl je 12. novembra 1988. Voja\xc5\xa1ko pokopan je na pokopali\xc5\xa1\xc4\x8du Arlington.'